Twee howe se vensters in ŉ week uitgeslaanFoto bloot ter illustrasie. (Foto: Jake Noren/Unsplash) Die vensters van die Konstitusionele Hof en ŉ landdroshof is verlede week in twee afsonderlike voorvalle in onderskeidelik Johannesburg en Vryburg uitgeslaan, skynbaar sonder die minste rede. Henry Mamothame, woordvoerder van die Nasionale Vervolgingsgesag (NVG) in Noordwes, sê Sibongile Dube (35) is Sondag betrap terwyl hy die vensters van die Vryburg-landdroshof stukkend geslaan het. “ŉ Veiligheidswag het na bewering gehoor hoe vensters breek toe hy sien hoe Dube van die toneel af vlug,” sê Mamothame. “Die wag het Dube agternagesit, hom gevang en die polisie ontbied. Hy is in hegtenis geneem op aanklag van opsetlike beskadiging van eiendom.” Dube het Maandag in die einste hof verskyn wat hy na bewering beskadig het. Sy saak is tot 17 Januarie uitgestel wanneer hy vir borgtog aansoek kan doen. Dié beweerde boosdoener sal tot sy volgende hofverskyning in polisieaanhouding bly. Intussen ondersoek die polisie die motief vir die misdaad. Dube se inhegtenisneming volg dae nadat ŉ 36-jarige man, Paul Makaula, die vensters van die Konstitusionele Hof‑gebou in Johannesburg uitgeslaan het. Phindi Mjonondwane, woordvoerder van die NVG in Gauteng, sê polisie is na die hof ontbied ná oproepe dat ŉ man die hof se vensters met ŉ hamer bykom. Makaula was glo besig om die hof se infrastruktuur te beskadig toe die polisie hom betrap het. Makaula het Vrydag in die Hillbrow-landdroshof verskyn vir die opsetlike beskadiging van eiendom. Sy saak is tot 25 Maart uitgestel. Mjonondwane sê dit het intussen aan die lig gekom dat Makaula tans op parool uit is. Hy is in 2010 aan moord skuldig bevind. Hierdie inligting sal aan die departement van korrektiewedienste gestuur word vir verdere verwerking en sal ook in ag geneem word by Makaula se volgende hofverskyning. “Die NVG beskou hierdie aanval op ŉ nasionale sleutelpunt as ŉ direkte aanval op die oppergesag van die reg,” sê sy. “Die NVG sal enigiemand vervolg wat ŉ bedreiging vir enige instelling inhou wat ons land se demokratiese bedeling simboliseer.”